SKRIFTLIG FORESPØRGSEL P-1832/00

af Per Gahrton (Verts/ALE) til Kommissionen

(31. maj 2000)

Om: Regler om at modtage svar fra Kommissionen

Ifølge oplysninger i majnummeret ( nr. 5/2000) af det svenske jægerforbunds tidsskrift Svensk Jakt sendte en af bladets journalister sidste efterår en række spørgsmål om jagt, vildtforvaltning og biologisk mangfoldighed til kommissionsmedlem Margot Wallström. Tidsskriftet ønskede et interview med kommissionsmedlemmet, men fik oplyst, at det måtte nøjes med et skriftligt svar. Det måtte vente over seks måneder, og da kom svaret på engelsk. Derfor bedes Kommissionen oplyse følgende:

Har man ikke ret til at modtage svar på sit eget sprog, når man stiller et spørgsmål til Kommissionen? Hvorfor tog det i det anførte tilfælde så lang tid, før der kom svar fra Kommissionen? Hvorfor fik tidsskriftet ikke et interview med Margot Wallström?

Svar afgivet på Kommissionens vegne af Margot Wallström

(26. juni 2000)

Miljøkommissæren, som har modtaget i hundredevis af anmodninger om mundtlige og skriftlige interview, lægger den allerstørste vægt på dialog og kommunikation med medierne og borgerne og har været i stand til at efterkomme de fleste af disse anmodninger. Hun bistås med forberedelsen af interviewsvarene af talsmanden for miljø, at sit kabinet og af tjenestegrenene.

Den interviewanmodning fra bladet Svensk Jakt, som det ærede medlem omtaler, var blandt det imponerende antal interviewanmodninger, miljøkommissæren fik i løbet af de første måneder i sin mandatperiode. På det tidspunkt var kommissæren nødt til at give forrang til interview, der drejede sig om den nye kommissions miljøprioriteter og de mange miljøsager, der stod på Kommissionens ugentlige dagsorden i den første del af dens mandatperiode. Både kommissæren og personalet lægger imidlertid stor vægt på at give fyldestgørende, udtømmende svar på spørgsmål og i andre særlige miljøanliggender som dem, Svensk Jakt har fremført, i den udstrækning, tid og ressourcer tillader det.

Miljøkommissærens kabinet, som først modtog interviewanmodningen fra Svensk Jakt, og senere talsmanden for miljø, underrettede Svensk Jakt om den store ophobning af interviewanmodninger. Svensk Jakt blev også underrettet om, hvor lang tid der kunne gå, før det kunne forvente et svar på sine 12 spørgsmål i forbindelse med jagt, som det senesre indsendte skriftligt. Det blev fra begyndelsen gjort klart for Svensk Jakt, at der måtte regnes med en lang forsinkelse på grund af det store antal anmodninger. Svensk Jakt foreslog selv, at interviewet kunne foregå skriftligt.

Med hensyn til sproget blev svarene udfærdiget på engelsk på grundlag af kommissærens egen holdning i de pågældende spørgsmål og oplysninger fra den tjenestegren, der er ansvarlig for anliggender, som er relevante i forbindelse med jagt. Da svarene var ved at være parate i marts 2000, kontaktede Svensk Jakt Generaldirektoratet for Miljø's informationsafdeling og talsmandens kontor og bad om at få svarene hurtigst muligt. Bladet fik tilbud om at få dem enten på svensk, men så ville det kræve ekstra tid til oversættelse, eller på engelsk, straks efter de var blevet godkendt. Svensk Jakt valgte den sidste løsning.

Der er blevet betydelig mindre tid til at besvare skriftlige interview efter den nye kommissions tiltrædelse. Antallet af henvendelser er imidlertid stadig stort. Selv om der lægges den allerstørste vægt på kommunikation med medierne og offentligheden, kan en vis forsinkelse af interviewsvarene desværre ikke helt undgås. Det ærede medlem forstår sikkert også, at en vis prioritering af interviewene er nødvendig på grund af Kommissionens politiske dagsorden og prioriteringer og også vil være det i fremtiden.